En person omkom i frontkollisjon i Rogaland
Ulykken fant sted mellom Bue og Søyland ved kommunegrensen mellom Gjesdal og Bjerkreim, skriver NRK. - Det er snakk om en svært alvorlig ulykke. En person er død og tre er skadd, sier innsatsleder i politiet Sven Hegrestad. Tilstanden til de tre skadde er foreløpig ukjent. Hovedredningssentralen (HRS) fikk melding om ulykken klokken 15.32 mandag ettermiddag. Det var to biler som frontkolliderte, men i etterkant oppsto det også en kjedekollisjon. Alle de skadde personene befant seg imidlertid i de to bilene som frontkolliderte. E39 er blitt stengt like nord for Bue. Politiet skal gjøre undersøkelser på stedet og kan ikke si hvor lenge veien vil forbli stengt.
En person mistet livet og tre ble skadd da to kjøretøy kolliderte front mot front på E39 ved Bue sør i Rogaland mandag.